b'\n_START_ARTICLE_\nRodbina Berke\n_START_SECTION_\nZgodovina\n_START_PARAGRAPH_\nDru\xc5\xbeina je pripadnica starega mad\xc5\xbearskega plemstva, saj se nek Peter de Berke omenja \xc5\xbee leta 1417, Berke Jakob pa leta 1427. Oba sta bila homo regius oz. kraljeva spremljevalca (mad\xc5\xbe. kiraly ember) za \xc4\x8dasa kralja Sigismunda. Naselje Berkovci (Mad\xc5\xbearsko: Berkehaza - kar pomeni hi\xc5\xa1a oz. naselje Berkejev) se v listinah omenja \xc5\xbee leta 1499, \xc4\x8deprav Adam Luthar in Janos Fliszar v knji\xc5\xbeici Prekmurja znameniti evangeli\xc4\x8danski mo\xc5\xbeje (1926) trdita, da naj bi na obmo\xc4\x8dje Prekmurja pri\xc5\xa1li v \xc4\x8dasu preganjanja vere (protireformacije). Plemi\xc5\xa1ki status jim je potrdil Matija I., sveti rimski cesar oz. kot Matija II. mad\xc5\xbearski kralj leta 1609 (listina je bila izdana 10. decembra v Bratislavi). Poleg Berke Ambrozija je z isto listino bilo potrjeno starej\xc5\xa1e plemstvo njegovima sorodnikoma Szelezen (\xc5\xbdelezen) Gregorju in \xc5\xa0tefanu. Bili so lastniki posestev v  Moravcih, posestev v Sebeborcih in Sebeborskega marofa. Nato so se nastanili na svojem posestvu v Te\xc5\xa1anovcih. Berke Peter je leta 1690 od cesarja Leopolda I. prejel v dar gospostvo Bakovci, s \xc4\x8dimer je pridobil pravico do uporabe predikata de Nagy-Bark\xc3\xb3cz (veliko-bakovski). Bili so tudi finan\xc4\x8dni podporniki samostanov, saj je Suzana pl. Berke roj. pl. Keresztury de Petrikeresztur, vdova po Petru pl. Berke, leta 1740 samostanu v Sveti Jeleni (Med\xc5\xbeimurje) darovala 1000 forintov._NEWLINE_Dru\xc5\xbeina Berke je v 19. stoletju v veliki meri vodila politi\xc4\x8dno in versko \xc5\xbeivljenje Prekmurja. Prvi pomembnej\xc5\xa1i predstavnik na za\xc4\x8detku 19. stoletja je bil Ferenc Xaver Berke, evangeli\xc4\x8danski duhovnik in senior, pisatelj ter sodnik \xc5\xbeupanijske table v \xc5\xbdelezni \xc5\xbeupaniji. _NEWLINE_Drugi pomembnej\xc5\xa1i \xc4\x8dlan dru\xc5\xbeine je bil njegov ne\xc4\x8dak Ivan Berke, slovenski pisatelj in evangeli\xc4\x8danski duhovnik v Kri\xc5\xbeevcih ter dolgoletni senior. Rojen je bil leta 1814 in kar 72 let slu\xc5\xbeboval v svoji fari vse do svoje smrti leta 1908. Imel je odlo\xc4\x8dilno besedo pri \xc5\xa1olskih zadevah in bil celo nekaj let predsednik odbora za \xc5\xa1olstvo. Njegov o\xc4\x8de Jozsef Berke, prav tako kri\xc5\xbeevski duhovnik ter brat puconskega duhovnika Ferenca Berkeja je bil poslanec v mad\xc5\xbearskem parlamentu. Znan predstavnik druge veje dru\xc5\xbeine, ki je imela posesti v Med\xc5\xbeimurju je bil Peter Berke, Legradski \xc5\xbeupnik, ter pisec znane kajkavske knjige Kinch oszebuni._NEWLINE_Brat Ivana Berkeja, Jozsef Berke je bil priznan odvetnik v Murski Soboti, vladni poverjenik, ter trikratni poslanec v mad\xc5\xbearskem parlamentu. Skupaj s svojim sinom Mihaelom Berkejem, Gezo Pinterjem in premo\xc5\xbenim lastnikom Korone (kasnej\xc5\xa1ega hotela Dobray - dana\xc5\xa1nje Zvezde) Mostom je ustanovil prvo banko v Murski Soboti: Mursko-sobo\xc5\xa1ko hranilnico. Njen delni\xc4\x8dar je bil tudi grof Szapary. Kasneje so, da bi pomirili strasti, ki so nastale med \xc4\x8dlani obeh dru\xc5\xbein (Berke in Most), saj nekateri \xc4\x8dlani dru\xc5\xbein niso pri\xc5\xa1li do pozicij v tej banki, ustanovili Hranilnico ju\xc5\xbenega dela \xc5\xbdelezne \xc5\xbdupanije._NEWLINE_Prekmurska veja rodbine je izumrla v 20. stoletju, po mo\xc5\xa1ki liniji z Ladislavom Berkejem, ki je padel kot vojak Wehrmachta v Litvi na prvi dan operacije Barbarossa 22. junija 1941, po \xc5\xbeenski liniji pa leta 2015 z Ladislavovo sestro Heleno Berke iz Eisenstadta (Avstrija). Poslednji predstavnica rodbine, ki je ostala v Prekmurju je bila leta 1936 preminula Irena Berke, soprogo sobo\xc5\xa1kega evangeli\xc4\x8danskega seniorja \xc5\xa0tevan Kovat\xc5\xa1a.'